张嵲
题石井
精蓝负东岑，奇石护山麓。
嵁岩如车轮，一镜方黛蓄。
沉沉不动容，澹{左氵右颓}立山木。
日射翠气浮，游鳞翻寸玉。
泉边群石润，净映僧房绿。
庐阜势相高，鱼龙争起伏。
奇章昔好此，忽弃不见录。
青丛晚花明，涧草幽气馥。
树深春去远，景至夏方燠。
此地风长清，萧萧似秋肃。
南来眇万里，云峤几经目。
安知绝世境，在此近山腹。
超遥轻前游，慷慨谢双足。
向非来远客，所见信跼趣。
宁非造物意，设此慰羇束。
人世足埃氛，山林有高躅。
何当襆被来，共此岩下宿。